जी20 (जी-20 भा ग्रुप ऑफ ट्वेंटी, बीस के मंडली) दुनिया के बीस गो प्रमुख अर्थब्यवस्था वाली सरकार सभ के आ देसन के केंद्रीय बैंक के गवर्नर लोग के एगो अंतरराष्ट्रीय मंच (फोरम) हवे। जी20 के स्थापना 1999 में भइल। एह में 19 गो देस आ यूरोपियन यूनियन शामिल बा। यूरोपियन यूनियन के प्रतिनिधित्व यूरोपियन कमीशन आ यूरोपियन सेंट्रल बैंक करे लें। सड़मेंड़े देखल जाय तब, जी20 समूह के तहत दुनिया के 85% सकल बैस्विक उत्पाद (GWP), 80% बैस्विक ब्यापार (या, अगर ईयू के अंदरूनी ब्यापार बिलगा दिहल जाय, 75%), आ दुनिया के दू-तिहाई जनसंख्या सामिल बा।